RESOLUCIÓN do 9 de decembro de 2008 pola que se amplía o orzamento e o prazo de resolución e notificación da concesión de subvencións aos proxectos dinamizadores das áreas rurais de Galicia correspondentes ao período 2008-2009, convocadas pola Resolución do 18 de xuño de 2008.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 29/12/2008

Mediante resolución do director xeral da Axencia Galega de Desenvolvemento Rural-Agader do 18 de xuño de 2008 aprobáronse as bases reguladoras das subvencións aos proxectos dinamizadores das áreas rurais de Galicia 2008-2013 e convocáronse as correspondentes para o período 2008-2009 (Diario Oficial de Galicia nº 127, do 2 de xullo).
O elevado número de solicitudes presentadas que teñen encadramento nalgunha das medidas de desenvolvemento rural do Eixe 3, calidade de vida nas zonas rurais e diversificación da economía rural, fai que o proceso de revisión administrativa dos respectivos expedientes sexa moito máis lento e se dilate máis alá do período inicialmente previsto que vencía o 31 de decembro. Esta situación provoca a necesidade de ampliación do prazo de resolución ata o 31 de xaneiro de 2009.
Por outra parte, durante a revisión dos expedientes, obsérvase que un número elevado deles responden aos obxectivos do programa de desenvolvemento rural tratándose de proxectos que potencian o desenvolvemento do territorio xerando actividade e incremento das rendas e da calidade de vida da poboación rural.
Dado que existe dispoñibilidade orzamentaria considérase necesario ampliar as cantidades consignadas na convocatoria para que este tipo de proxectos non quede á marxe e se poida dispoñer dos fondos necesarios para axudar a que estes proxectos se desenvolvan e formalicen cumprindo así os obxectivos do PGDR.
As bases reguladoras prevén que no suposto de dispoñibilidade orzamentaria se pode incrementar o crédito destinado inicialmente na convocatoria.
O Consello de Dirección de Agader, na súa reunión do 21 de xuño de 2007, delegou no director xeral de Agader a aprobación dos procedementos de selección de actuacións con cargo ao Fondo Galego de Desenvolvemento Rural así como para súa xestión orzamentaria e a distribución dos seus recursos. Neste marco, procede a aprobación da ampliación do prazo de resolución e do crédito previsto na convocatoria das subvencións aos proxectos dinamizadores das áreas rurais de Galicia correspondentes ao período 2008-2009.
Polo que antecede,
RESOLVO:
1. Incrementar en 5.000.000 de euros o crédito destinado ás subvencións aos proxectos dinamizadores das áreas rurais de Galicia, correspondentes ao período 2008-2009 convocadas pola Resolución do 18 de xuño de 2008. O incremento distribuirase do seguinte xeito:
Partida	Importe
02.01 02/31/10 656800	2.000.000 
02.01 02/31/20 656800	1.000.000 
02.01 02/32/10 656800	1.000.000 
02.01 02/32/30 656800	1.000.000 
2. Ampliar o prazo de resolución da convocatoria ata o 31 de xaneiro de 2009 realizando os axustes orzamentarios necesarios.
Contra esta resolución cabe interpor recurso potestativo de reposición ante o Consello de Dirección de Agader no prazo dun mes contado desde o día seguinte ao da súa publicación no Diario Oficial de Galicia, ou directamente recurso contencioso-administrativo, no prazo de dous meses contados desde o día seguinte ao da citada publicación.
Santiago de Compostela, 9 de decembro de 2008.
Edelmiro López Iglesias
Director xeral da Axencia Galega
de Desenvolvemento Rural